**Pressemeddelelse**

København d. 20. 11. 2018

**Tidligere Berlingske-folk laver nyt nichemedie målrettet kulturbranchen**

To tidligere medarbejdere fra Berlingske lancerer et nyt digitalt nichemedie til de knap 150.000 danskere, der i dag arbejder i kulturbranchen.

Det nye medie kommer til at hedde **Kulturmonitor** og vil levere nyheder, debat og analyser om kulturområdet og blive et egentligt branchemedie for folk, der arbejder professionelt med kunst og kultur.

”**Kulturmonitor** bliver ikke et nyt AOK eller iByen og kommer eksempelvis ikke til at indeholde anmeldelser eller guides til kulturoplevelser. Det bliver et dedikeret branchesite, hvor du hele tiden bliver fuldt opdateret på kulturområdet. Hos Kulturmonitor finder du blandt andet nyheder om job og navne, kulturpolitiske tiltag eller økonomiske historier. Vi kommer til at give et hurtigt dagligt overblik over de væsentlige kulturhistorier og en indsigt i dit fagområde, uanset om du arbejder på spillested på Fyn, på et bogforlag i København eller noget helt tredje,” siger **Lars Rix**, tidligere kulturredaktør og medlem af lederkollegiet på Berlingske og nu direktør for mediehuset **Monitormedia**, der står bag **Kulturmonitor.**

Han deler direktørposten med **Birgitte Rahbek**, tidligere nyhedsjournalist på Berlingskes kulturredaktion. Begge tog tidligere i år en frivillig fratrædelse fra Berlingske efter mere end ti år på avisen.

“Mens dagbladene har et stort fokus på kulturforbrugeren og værdidebatten, vil Kulturmonitors absolutte fokus være på kulturbranchens forhold og udvikling. Vi vil blandt andet prioritere konstruktive historier om ny viden, best practice og kulturlivets udfordringer og succeser. Det er vores klare ambition, at Kulturmonitor skal styrke kulturlivet med seriøs, oplysende og inspirerende journalistik,” siger **Birgitte Rahbek**.

**Kulturmonitor** bliver abonnementsbaseret og går i luften i starten af det nye år.

Man kan allerede nu tilmelde sig **Kulturmonitors** nyhedsbrev på [www.kulturmonitor.dk](http://www.kulturmonitor.dk)

Pressefotos er taget af Ulrik Jantzen. Fotografen skal akkrediteres ved brug.

**For yderligere information:**

**Lars Rix**, lars@kulturmonitor.dk Mob: +45 2926 7530

**Birgitte Rahbek**, birgitte@kulturmonitor.dk Mob: +45 2310 2930

**Om Birgitte Rahbek:**

Birgitte Rahbek - Tidligere kulturjournalist på Berlingske og nyhedschef og medlem af ledergruppen på Urban. Har i over ti år arbejdet med kulturområdet med fokus på mange forskellige hjørner af det danske og internationale kulturliv. Har beskæftiget sig indgående med kulturnyheder, kulturpolitik, tendenser og den digitale udvikling.

**Om Lars Rix:**

Lars Rix - Tidligere kulturredaktør og medlem af lederkollegiet på Berlingske. Har i mere end 20 år beskæftiget sig med journalistik og ledelse på diverse medier både digitalt og print. Har ud over titlen som kulturredaktør været nyheds- musik- og AOK-redaktør samme sted. Er desuden forfatter til bogen “Edderkoppen”.